असफलता उतने दुश्मन नहीं बनाती जितनी सफलता। गाँधी की आलोचना की कहानी गाँधी के उत्थान की कहानी के साथ-साथ चलती रही है और इसी अनुपात में असहमति के बिन्दु भी। गाँधी अपनी कार्यशैली में एक करिश्मा जरूर लगते हैं किन्तु उनका उत्थान इतना सीधा-सपाट नहीं रहा। उन्हें निरंतर प्रश्नचिह्नों का सामना करना पड़ा। स्वयं कस्तूरबा उनकी सफााई की धारणा, मल साफ करने से लेकर आभूषण-त्याग तक बहुत धीमे-धीमे ही गाँधीमय हो पायीं। उनके बच्चों तक ने उन्हें एक क्रूर पिता और पति के रूप में देखा। वर्णव्यवस्था के पक्षधरों ने तो उन पर जानलेवा हमला तक किया। अम्बेडकर और जिन्ना तो खुलकर सामने आए ही। यही स्थिति काँग्रेस के अन्दर पनपे समाजवादी धारा के नवयुवकों की थी। क्योंकि उनके आस-पास जुड़ आया समाज बहुत ही व्यापक रहा है, अतः आलोचना-असहमति के बिन्दु भी अनगिनत खोजे जा सकते हैं। इनमें प्रमुख हैं- (1) जाति-व्यवस्था के समर्थक के रूप में, (2) हिन्दू धर्म के कट्टर अनुयायीके रूप में और (3) अव्यावहारिक सिद्धान्तकार के रूप में.आइए एक-एक करके इन मुद्दों पर विचार करते हैं।